M. Sabolová, poslankyňa: (2006-12-12):
Chcem len krátko zopakovať moje výhrady, ktoré zazneli aj v prvom čítaní, a pripomenúť vám dôvodovú správu, ktorá je pri tomto návrhu zákona, kde sa cituje, že je možné odvolať predsedu Úradu pre dohľad z taxatívnych dôvodov ustanovených v § 22 ods. 10 citovaného zákona. A podľa týchto taxatívnych dôvodov je nutné alebo je povinnosť odvolať predsedu. Ale v tom odseku 2 je úplne kontraproduktívne vyjadrenie, keď hovoríte, že vláda považuje zdravotníctvo za jednu zo svojich priorít, a preto by mala mať možnosť aj napriek postaveniu Úradu pre dohľad, čiže tej jeho nezávislosti, ktorá mu vyplýva zo zákona, rozhodnúť o odvolaní predsedu úradu, ak vzniknú dôvody, ktoré si takýto postup vyžiadajú. Tam si dovolím ešte citovať také vyjadrenie pánov poslancov, že v praxi môžu sa vyskytnúť rôzne dôvody, ktoré nemožno vopred predvídať. No to už je jasne len politický akcent. Čiže z akýchkoľvek dôvodov, ak sa nám nebude niečo páčiť, ak nemôžeme predvídať, myslím si, že v jednej nezávislej inštitúcii sú jasne stanovené dôvody, ktoré je možné predvídať, tak potom  budeme odvolávať. A toto stavia princíp vlastne nezávislosti na princíp politický alebo, dovolím si povedať, osobný. Myslím, že viac k tomu ani netreba povedať. Tieto dôvody, ktoré som uviedla, ma vedú k tomu, aby som dala návrh procedurálny na rozdiel od pána poslanca, ktorý hovorí o dopracovaní návrhu, nepokračovať v rokovaní o takomto návrhu zákona, pretože je to návrh zákona, ktorý nerieši nič v zdravotníctve. A rieši len politické dôvody na to, aby sme vytvorili priestor na odvolanie predsedu, alebo v ďalšom budeme počuť, lebo počula som, že sa chce prihlásiť aj pán poslanec Urbáni s návrhom, ktorý v jednej časti bode 3 návrhu predkladá to, čo sa pokúsili páni poslanci predložiť aj na výbore pre zdravotníctvo, aby sme dokonca rozšírili akúsi možnosť odvolať nielen predsedu Úradu pre dohľad, ale aj správnu radu, aj dozornú radu. Totálne, úplne ideme narušiť istý princíp, ktorý je zo zákona nezávislý na to, aby sme tam mali jasne zadefinované dôvody bezúhonnosti človeka, ktorý má riadiť takúto inštitúciu. Ideme to rozšíriť, je to čisto politizácia tohto orgánu. Úrad pre dohľad nad zdravotnou starostlivosťou, tak ako ho poznáte všetci, ktorí sa v tej oblasti pohybujete, skutočne konal nezávisle, bez akéhokoľvek vplyvu a vstupoval do všetkých možných druhov tých subjektov v zdravotníckej oblasti, a to či boli poisťovne, poskytovatelia, urobil kus práce. Mala som možnosť v nedeľu na jednej konferencií počuť aj štatistické údaje, z ktorých vyplýva, že skutočne čistí priestor, aby boli zdroje v zdravotníckom systéme používané správne, aby sa začali ináč správať poskytovatelia voči poistencom. A myslím si, že takouto nestabilitou postavenia šéfa úradu alebo tej správnej a dozornej rady vlastne narušíme chod celého systému. Takže myslím, že sa tu tak pekne rozširuje ten návrh zákona o ďalšiu politizáciu ďalších orgánov Úradu pre dohľad nad zdravotnou starostlivosťou. Hovorím, toto sú hlavné dôvody, prečo nechcem aby sme vôbec rokovali o tomto návrhu zákona, pretože nič neprináša a vôbec sa nedotýka toho, o čom sme počuli dnes ráno, keď pán minister financií hodnotil rozpočet, ako je v prospech občana, ako  vláda svojimi krokmi, ktoré vykonala, robí isté opatrenia, aby ten pacient mal lacnejšie zdravotníctvo. Sú to vyložene kozmetické úpravy. Vôbec aj v tom, čo pán predseda parlamentu vo svojom vystúpení hovoril, čo sa týka oblasti zdravotníctva, proste nie je nič o sociálnosti, nie je nič o transparentnosti. Bojím sa, že aj to, čo sa podarilo za minulej vlády po novelách zákonov, za ktoré som nehlasovala, a mala som isté výhrady voči Úradu pre dohľad, dnes tento úrad s tými krokmi, ktoré robí, obhajujem, pretože vidím, že čistí priestor. Ak chcete urobiť zmenu a chcete zrušiť Úrad pre dohľad, lebo aj také informácie zazneli, že ho treba zrušiť a presunúť jeho kompetencie na ministerstvo zdravotníctva, urobte to, ale urobte to transparentne, vyčistite priestor zdravotníckych zákonov. Ale za pol roka, bola to oblasť, kde som si myslela, že budete najviac pripravení, ste pre to nič neurobili, páni poslanci, ani táto vláda. Čiže ak chcete robiť zásadné kroky v reforme, pomenujte ich. Ale v programovom vyhlásení ani mačný mak, ani jedna zmienka nebola o tom, že chcete ísť takýmto spôsobom politizácie niektorých orgánov a nerozumnej politiky v oblasti zdravotníctva. Ďakujem pekne.